钦定古今图书集成/理学汇编/文学典/第080卷 > 倪朴
## 钦定古今图书集成/理学汇编/文学典/第080卷 > 倪朴

按《金华府志》：“朴字文卿，浦江人。豪隽不羁，喜舞剑谈
兵，耻为无用之学，必欲见于事功。绍兴间，庙堂谋遣
将扫清河洛，喜曰：‘依日月，乘风云，以佐天诛，此其时
矣’。乃草书数千言，历陈征讨大计，精忠感激，有古作
者风。郑伯熊见之曰：‘男子，男子，虽以无阶不得上进。
而朴志益坚。且以天下山川险阻，户口多寡，用兵者’”
所当知，乃遍考群书，成《舆地会元志》四十卷。又合古
今彝夏绘为一图，张之屋壁，手指心计，何地可战，何
城可守，犹幸一用其能。晚虽知不用，复著《鉴辙录》五
卷，以痛国家御侮用策之失。惓惓，犹前志也。朴好使
气，与人多不合，年四十七尚未娶，当时人亦鲜有知
朴者，独永康陈亮加敬焉。